32005R0644
L 107/18
JURNALUL OFÍCIAL AL UNIUNII EUROPENE
REGULAMENTUL (CE) NR. 644/2005 AL COMISIEI
din 27 aprilie 2005
de autorizare a unui sistem special de identificare pentru bovinele deținute în scop cultural sau istoric în spațiile autorizate în conformitate cu Regulamentul (CE) nr. 1760/2000 al Parlamentului European și al Consiliului
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1760/2000 al Parlamentului European și al Consiliului din 17 iulie 2000 de stabilire a unui sistem de identificare și înregistrare a bovinelor și privind etichetarea cărnii de vită și mânzat și a produselor din carne de vită și mânzat și de abrogare a Regulamentului (CE) nr. 820/97 al Consiliului (1), în special articolul 4 alineatul (1) paragraful al treilea și articolul 10 teza introductivă și litera (a),
întrucât:
(1)
Regulamentul (CE) nr. 1760/2000 prevede că fiecare stat membru stabilește un sistem de identificare a bovinelor care cuprinde mai multe elemente de identificare și de înregistrare. Acesta prevede îndeosebi că toate animalele unei exploatații născute după 31 decembrie 1997 sau destinate, după această dată, schimburilor intracomunitare, precum și animalele unei exploatații din Republica Cehă, din Estonia, din Cipru, din Letonia, din Lituania, din Ungaria, din Malta, din Polonia, din Slovenia sau din Slovacia, născute înainte de data aderării sau destinate, după această dată, schimburilor intracomunitare, sunt identificate printr-o crotalie aprobată de autoritatea competentă, aplicată la fiecare ureche („crotalii aprobate”). Regulamentul dispune, de asemenea, ca cele două crotalii să poarte același cod unic de identificare („cod unic de identificare”) care permite identificarea individuală a fiecărui animal, precum și exploatația unde s-a născut animalul respectiv.
(2)
Regulamentul (CE) nr. 1760/2000 prevede, de asemenea, că bovinele destinate unor evenimente culturale sau sportive (cu excepția târgurilor și expozițiilor) pot fi identificate, mai degrabă decât prin crotalii, printr-un sistem de identificare care oferă garanții echivalente și care este aprobat de Comisie.
(3)
Regulamentul (CE) nr. 2680/1999 al Comisiei din 17 decembrie 1999 de aprobare a unui sistem de identificare pentru taurii destinați evenimentelor culturale sau sportive (2) stabilește dispozițiile referitoare la taurii înscriși în registrele genealogice ale organizațiilor aprobate. Cu toate acestea, prezentul regulament nu se aplică decât anumitor rase de tauri și organizațiilor din anumite state membre.
(4)
Trebuie, prin urmare, adoptat un regulament separat pentru a stabili un sistem de identificare special pentru animalele recunoscute de autoritatea competentă ca fiind deținute într-un scop cultural și istoric (denumite în continuare „animale”) în spații aprobate în acest scop de această autoritate (denumite în continuare „spații”).
(5)
În conformitate cu Regulamentul (CE) nr. 1760/2000, sistemul special de identificare trebuie să prevadă derogări doar de la aplicarea sau scoaterea crotaliilor aprobate. Prezentul regulament se aplică fără a aduce atingere celorlalte dispoziții ale Regulamentului (CE) nr. 1760/2000.
(6)
Prin derogare de la Regulamentul (CE) nr. 1760/2000, trebuie prevăzut faptul că pot fi scoase crotaliile autorizate fără aprobarea autorității competente dar sub controlul acesteia, după ce animalele au fost mutate către spații și că nu este necesar ca animalele născute în aceste spații să poarte crotalii. În aceste două cazuri animalele trebuie să fie marcate prin mijloace speciale de identificare. Crotaliile aprobate trebuie aplicate animalelor atunci când acestea sunt mutate din spații sau trebuie să însoțească animalele în cazul în care acestea sunt mutate direct către alte spații.
(7)
Măsurile prevăzute de prezentul regulament sunt conforme cu avizul Comitetului Fondului European de Orientare și de Garantare Agricolă,
ADOPTĂ PREZENTUL REGULAMENT:
Articolul 1
Obiect
Prezentul regulament stabilește regulile referitoare la un sistem special de identificare a bovinelor recunoscute de autoritatea competentă ca fiind deținute într-un scop cultural și istoric (denumite în continuare „animale”) în spații aprobate în acest scop de această autoritate (denumite în continuare „spații”).
Articolul 2
Scoaterea și aplicarea crotaliilor prevăzute la articolul 4 alineatul (1) primul paragraf din Regulamentul (CE) nr. 1760/2000
(1) Deținătorul animalelor este în orice moment în posesia celor două crotalii aprobate de autoritatea competentă în conformitate cu articolul 4 alineatul (1) primul paragraf din Regulamentul (CE) nr. 1760/2000 (denumite în continuare „crotalii aprobate”).
(2) Prin derogare de la articolul 4 alineatul (5) din Regulamentul (CE) nr. 1760/2000, atunci când animalele sunt mutate către spații, crotaliile aprobate pot fi scoase de pe animale fără aprobarea autorității competente, dar sub controlul acesteia, cu condiția ca, cel târziu până în momentul în care crotaliile sunt scoase, animalele să fie marcate cu mijloacele de identificare alese de autoritatea competentă, în conformitate cu articolul 3 alineatul (1) din prezentul regulament.
(3) Prin derogare de la articolul 4 alineatul (2) primul paragraf din Regulamentul (CE) nr. 1760/2000, atunci când animalele se nasc în spații, nu este obligatorie aplicarea crotaliilor aprobate cu condiția ca, cel târziu până când animalele vor împlini douăzeci de zile, să fie marcate prin mijloacele de identificare alese de autoritatea competentă, în conformitate cu articolul 3 alineatul (1) din prezentul regulament.
(4) Înainte ca animalele să părăsească spațiile, crotaliile aprobate se aplică animalelor.
Cu toate acestea, în cazul în care animalele sunt mutate către alte spații, menționate la articolul 1, în același stat membru, este suficient ca aceste crotalii să însoțească animalele în cursul mutării acestora.
Articolul 3
Mijloace de identificare
(1) Animalele sunt identificate prin codul unic de identificare prevăzut la articolul 4 alineatul (1) din Regulamentul (CE) nr. 1760/2000. Acest cod este conținut într-unul dintre următoarele mijloace care trebuie stabilite de autoritatea competentă:
(a)
două crotalii din plastic sau din metal;
(b)
o crotalie din plastic sau metal, asociată la o danga;
(c)
un tatuaj sau
(d)
un dispozitiv electronic de identificare conținut într-un bol ruminal.
(2) Prin derogare de la alineatul (1), autoritatea competentă poate decide că animalele pot fi identificate cu ajutorul unui identificator electronic sub forma unui transponder injectabil cu condiția ca animalele identificate în acest mod să nu intre în lanțul alimentar.
Articolul 4
Cod de înregistrare specific
Autoritatea competentă atribuie un cod de înregistrare specific fiecărui spațiu.
Acest cod este înregistrat în baza de date informatizată menționată la articolul 5 din Regulamentul (CE) nr. 1760/2000.
Articolul 5
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 aprilie 2005.